На основу члана 12. став 2. тачка 14) Закона о одбрани („Службени гласник РС”, број 116/07) и члана 17. став 1. и члана 43. став 1. Закона о Влади („Службени гласник РС”, бр. 55/05, 71/05 – исправка и 101/07),

Влада доноси

**ОДЛУКУ**

**о одређивању производа и услуга од посебног значаја за одбрану Републике Србије**

„Службени гласник РС“, бр. 58 од 6. јуна 2008, 26 од 5. априла 2019.

1. Овом одлуком одређују се производи и услуге од посебног значаја за одбрану Републике Србије.

2. Производи од посебног значаја за одбрану Републике Србије су:

1) све врсте оружја и оруђа, осим ловачког и спортског оружја;

2) авиони, хеликоптери, једрилице и друге летелице, њихова опрема, падобрани и падобранска десантна опрема;

3) борбени и неборбени пловни објекти и њихова специфична опрема;

4) јавне фиксне и мобилне телекомуникационе мреже, приватне телекомуникационе мреже, кабловске дистрибутивне мреже, системи и средства криптозаштите, противелектронског обезбеђења, радио и радио-техничког извиђања и безбедности, као и све врсте електронских и телекомуникационих средстава, проводника и средстава за обраду података;

5) борбена и неборбена возила, инжињеријске машине и средства интегралног транспорта која су намењена за потребе Војске Србије и друге снаге одбране;

6) висећи, монтажни и лансирни мостови, понтонски паркови и објекти, извиђачки и десантни чамци;

7) муниција и њени елементи за све врсте оружја и оруђа, осим муниције за ловачко и спортско оружје;

8) све врсте ракета и уређаја за лансирање и навођење, осим противградних ракета и средстава за ватромет;

9) бомбе, мине и распрскавајућа средства;

10) барут, све врсте експлозива и запаљива, димна и осветљавајућа средства, осим ловачког барута и привредног експлозива;

11) опрема и средства за минирање и разминирање, маскирање и камуфлажу;

12) оруђа и инструменти за ваздушно, површинско и подводно осматрање, идентификацију и легитимисање, за оријентацију и навигацију, за управљање и вођење радара, рачунари у борбеним средствима, инфрацрвени и ласерски уређаји, ласери, нишанске справе, оптички и оптоелектронски инструменти, који су конструисани и произведени за војне потребе;

13) средства за противнуклеарну, противхемијску и противбиолошку заштиту, средства за детекцију, дозиметрију и идентификацију и средства и материје за деконтаминацију;

14) покретни рачунарски системи за подршку борбених средстава и система;

15) опрема и средства за проналажење, добијање, пречишћавање и допремање воде и филтрациони материјал;

16) логорска опрема, војна униформа, теренска обућа и друга лична опрема, специјална, заштитно-радна и радна одећа опште намене и опрема за радне животиње;

17) потрошни материјал за одржавање личне и колективне хигијене и за прање и хемијско чишћење;

18) пшеница, кукуруз, кукурузни гриз и брашно, квасац за производњу хлеба, хлеб, тестенине, пиринач, пасуљ, воће и поврће и производи од воћа и поврћа, месо и риба и производи од меса и рибе, млеко и производи од млека, шећер, со, маст, уље, вода, цигарете, шибице, сојина сачма и остала храна за домаће животиње, семенски и садни материјал пољопривредног биља и семе за вештачко осемењавање домаћих животиња;

19) хемијски извори струје, електрична енергија и средства намењена за обезбеђење функције и погона покретних ствари посебне намене и производних и услужних капацитета за потребе одбране;

20) угаљ и огревно дрво;

21) нафта, нафтни деривати, природни гас, алтернативна горива, адитиви и расхладне течности;

22) опрема и инсталације за погонска средства, специјална амбалажа, моторно-пумпни агрегати и опрема за претакање;

23) лекови, помоћна лековита средства, медицинска средства, медицинска опрема и санитетски комплети;

24) ветеринарски комплети, биолошка средства, лабораторијске хемикалије, готови лекови, средства за дезинфекцију, дезинсекцију и дератизацију, завоји, хируршки шиваћи материјал, инструменти и средства за преглед стоке за клање, поткивачка опрема и прибор за животиње;

25) средства и опрема за заштиту од пожара, заштиту на раду и заштиту животне средине;

26) резервни делови, склопови и агрегати, као и општи и специјални алат, стандардна и специјална мерна опрема и инструменти потребни за одржавање и ремонт и амбалажа за чување и транспорт покретних ствари из ове тачке;

27) специјални алати и амбалажа за транспорт и чување покретних ствари из ове тачке;

28) конструкциона, технолошка, ремонтна и експлоатациона документација за покретне ствари из ове тачке;

29) сировине и репродукциони материјал који су неопходни за финалну производњу средстава из ове тачке;

30) грађевински материјал, сировине и репроматеријал;

31) машине, уређаји и опрема за: припрему, поделу и чување хране; прање посуђа, рубља и подова и пеглање, сушење и хемијско чишћење.

3. Услуге од посебног значаја за одбрану Републике Србије су:

1) ремонт покретних ствари из тачке 2. ове одлуке;

2) извршавање мера превентивно-медицинске заштите; лечење повређених и оболелих лица; производња, израда и снабдевање лековима и помоћним лековитим средствима, медицинским средствима, медицинском опремом и санитетским комплетима и вршење лабораторијских експертиза и прикупљање крви од добровољних давалаца;

3) преглед и лечење животиња, ветеринарско-санитарни преглед, дијагностичка испитивања и лабораторијске услуге, дезинфекција, дезинсекција и дератизација, контрола и заштита пољопривредног биља;

4) јавни превоз путника и ствари;

5) планирање, најава, пријава и обезбеђење летова војних и цивилних ваздухоплова;

6) поштанске услуге, јавне фиксне, мобилне, говорне телекомуникационе услуге, услуге преноса податка, интернета и услуга закупљених линија;

7) одржавање саобраћајне инфраструктуре и превозних средстава;

8) оправка одеће и обуће, прање и хемијско чишћење;

9) производња хлеба, млинско-пекарских производа и тестеничарских производа, производња и прерада меса и млека, производња конзервираног поврћа и воћа и производња хране за домаће животиње;

10) производња, снабдевање и транспорт воде за пиће;

11) услуге угоститељства;

12) производња, пренос и испорука електричне енергије;

13) пренос и испорука нафте, нафтних деривата, природног гаса, алтернативних горива, адитива и расхладних течности;

14) чување, одржавање и обнављање робних резерви у прехрамбеним и индустријским производима намењеним за потребе земље за време ратног и ванредног стања;

15) увоз покретних ствари посебне намене из тачке 2. ове одлуке;

16) услуге еколошке заштите, заштите животне средине, природних вредности и добара од загађивања и угрожавања животне средине;

17) услуге контроле емисија штетних материја, хемикалија и других материја које угрожавају животну средину;

**18) услуге катастра непокретности;\***

**19) хидрометеоролошке услуге;\***

**20) грађевинске услуге.\***

\*Службени гласник РС, број 26/2019

4. Даном ступања на снагу ове одлуке престаје да важи Одлука о одређивању производа и услуга од посебног интереса за одбрану земље („Службени лист СЦГ”, број 13/06).

5. Ова одлука ступа на снагу осмог дана од дана објављивања у „Службеном гласнику Републике Србије”.

05 број 88-2155/2008

У Београду, 5. јуна 2008. године

**Влада**

Потпредседник,

**Божидар Ђелић,** с.р.